על פי כתב האישום המערער עבד במשך 18 שנים בחברה לייצור ומכירת תערובות מזון לבעלי חיים. תפקידו היה לגבות את תשלומי המכירות מלקוחות ששילמו עבור התערובת במזומן או בצ’קים. במהלך השנים 2015-2013 גנב בצורה שיטתית מהחברה כספים, על ידי גניבת המזומנים ששילמו הלקוחות והצהרה רק על הצ’קים. לחברה העביר קבלות כוזבות המשקפות רק את התמורה ששלומה בצ’קים. נוסף על עבירות אלה לא העביר לפקיד השומה דוחות שנתיים על הכנסותיו, במטרה להתחמק ממס.
הדיון בערעורו התקיים בבית המשפט העליון בשבתו כבית משפט לערעורים פליליים, בתאריך 30.7.18 בראשות כב’ הנשיאה א’ חיות, כב’ השופט מ’ מזוז, כב’ השופט ד’ מינץ. שירות המבחן הדגיש כי מדובר באדם מכור להימורים שצבר חובות רבים לשוק האפור; ב”כ המערער מסר כי המערער התכוון להחזיר את כל הכספים למעסיקיו לאחר שירוויח אותם מכספי ההימורים. לאחר מעצרו הוא הפסיק להמר אך לא הצליח למצוא עבודה אחרת. נוסף על כך הוא סובל מבעיות בריאותיות ומשפחתו נתונה במשבר כלכלי. הודגש כי השתתף בהליך שיקומי למכורים להימורים והוא מכיר בבעייתו ונוטל אחריות על מעשיו. לאור אלה יש להקל בעונשו; ב”כ המשיבה דחתה טענות אלה. אמנם מאמצי המערער להשתקם מרשימים ויש להדגיש כי המניע למעשיו לא היה רדיפת בצע אלא חובותיו. עם זאת, מתחם הענישה שקבע בית משפט קמא כבר נתון ברף התחתון, לאור התחשבות בנסיבותיו האישיות. היה מקום להטיל עליו מאסר יותר ממושך וקנס משמעותי.
ב”כ המערער: עו”ד מוטי לוי.
ב”כ המשיבה, מדינת ישראל: עו”ד אפרת גולדשטיין.